**Jakub Škarek** (s. 10. marraskuuta 1999 Jihlava, Tšekki) on tšekkiläinen jääkiekkomaalivahti, joka pelaa NHL-seura New York Islandersin organisaatiossa. Hän pelannee lähinnä AHL-joukkue Bridgeport Sound Tigersissa.

Ura
---

### Seuraura

Škarek on HC Dukla Jihlavan kasvatti. Hän puki seuran miesten joukkueen otteluihin ensimmäisen kerran vain 15-vuotiaana Tšekin toiseksi korkeimmalla sarjatasolla 1. česká hokejová ligassa kaudella 2014–2015. Škarek puki kauden aikana kahteen runkosarja- ja yhteen playoff-otteluun. Kaudella 2015–2016 hän debytoi marraskuussa 2015 vain 16 vuotta täytettyään Duklan maalinsuulla. Škarek lähinnä jakoi suurimman osan kaudestaan joukkueen torjuntavastuun HC Karlovy Varyn lainamaalivahti David Honzíkin kanssa. Hän pelasi 20 runkosarjaottelua torjuen kaksi nollapeliä ja neljä playoff-ottelua torjuen yhden nollapelin. Škarek voitti kauden päätteeksi 1. ligan mestaruuden. Extraligan karsinnoissa hän nousi Duklan ykkösmaalivahdiksi ja Škarek pelasi kymmenen ottelua. Joukkue jäi kuitenkin ilman sarjanousua. 

Kaudeksi 2016–2017 Dukla Jihlava lainasi Škarekin HC Sparta Prahan Extraliga-joukkueeseen, jonne hänet kiinnitettiin niin ikään Tomáš Pöpperlen ja Filip Novotnýn taakse kolmosmaalivahdiksi USHL:ään siirtyneen Adam Brizgalan tilalle tuomaan syvyyttä. Škarek pelasi Spartassa kauden aikana neljä runkosarjaottelua, joista jokainen päättyi voittoon. Hän teki Extraliga-debyyttinsä vain 17-vuotiaana 15. marraskuuta 2016 vieraissa HC Zlíniä vastaan. Škarek torjui Spartalle heti nollapelin joukkueen voitettua ottelun lukemin 0–4. Hän torjui ottelussa 18 kertaa. Suurimman osan kaudestaan Škarek pelasi kuitenkin sopimusjoukkueessaan Duklassa, jossa hän jakoi tasaisesti torjuntavastuun Miroslav Svobodan kanssa. Škarek torjui 1. ligan runkosarjassa 21 voittoa, mikä oli eniten koko liigassa. Hän oli kauden päätteeksi nostamassa Duklaa Extraligaan.

Škarek oli lähdössä Dukla Jihlavan Extraliga-kauteen 2017–2018 Lars Voldenin aisaparina. Joukkueen maalivahtiosasto täydentyi kesällä 2017 kuitenkin NHL-joukkue San Jose Sharksin lainamaalivahti Josef Kořenářilla. Kořenář pelasi valtaosan alkukaudesta lainalla 1. ligan HC Benátky nad Jizeroussa. Škarek sai Extraligan runkosarjassa tililleen 21 ottelua torjuen yhden nollapelin. Tammikuussa 2018 Dukla kuitenkin lainasi hänet vuorostaan alustavasti loppukaudeksi 1. ligan HC Litoměřiceen. Škarek pelasi siellä kymmenen ottelua. Hän palasi Duklan vahvuuteen jälleen Extraligan playouteissa. Škarek pelasi joukkueessa kaksi playout- ja kolme karsintasarjan ottelua. Hän muodosti karsinnoissa Duklan maalivahtikaksikon Josef Kořenářin kanssa. Joukkueen kausi päättyi lopulta kuitenkin putoamiseen 1. ligaan.

Toukokuussa 2018 Škarek teki 2+1-vuotisen sopimuksen SM-liigajoukkue Pelicansin kanssa. Hän siirtyi joukkueeseen lainasopimuksella Dukla Jihlavasta, jotta mahdollisen NHL-sopimuksen syntyessä kasvattajakorvaukset säilyisivät seuralla. Škarekin siirron taustalla oli hänen halunsa saada kokemusta ulkomaalaisista sarjoista ennen NHL-organisaatioon siirtymistä. Škarekille Suomea suositteli hänen ystävänsä Dominik Hrachovina, joka pelasi maalivahtina Tapparan SM-liigajoukkueessa. Pelicansin maalivahtivalmentajana toimii Arttu Lipsanen, joka valmensi Hrachovinaa Tapparan A-nuorissa. Lisäksi hänen kanssaan Tapparassa pelasi Pelicansin päävalmentaja Ville Nieminen.

New York Islanders varasi Škarekin kolmannella kierroksella 72. pelaajana NHL:n varaustilaisuudessa 2018. Hän teki jo heinäkuussa seuran kanssa kolmivuotisen tulokassopimuksen. Škarek pelasi kauden 2018–2019 kuitenkin lainalla Pelicansissa. Hän toimi pääasiassa kakkosmaalivahtina Jussi Olkinuoralle ja pelasi 22 runkosarjaottelua torjuen yhden nollapelin. Škarek pelasi myös seitsemän ottelua lainalla Mestis-joukkue Heinolan Peliitoissa. Hän harjoitteli Pelicansissa vielä kesällä 2019, kunnes elokuussa Škarekin vahvistettiin siirtyvän kaudeksi 2019–2020 Islandersin organisaatioon. Hänet lähetettiin harjoitusleiriltä ensin AHL-joukkue Bridgeport Sound Tigersiin, mutta kauden kynnyksellä lokakuussa Škarek lähetettiin sieltä kuitenkin edelleen ECHL-joukkue Worcester Railersin vahvuuteen. Hän pelasi siellä noin puolet kaudestaan ja sai tililleen 14 runkosarjaottelua. AHL:ssä Škarek pelasi 16 runkosarjaottelua torjuen yhden nollapelin.

Marraskuussa 2020 New York Islanders lainasi Škarekin toistaiseksi voimassa olevalla sopimuksella Heinolan Peliittojen Mestis-joukkueeseen. Hän pelasi siellä neljä ottelua, kunnes joulukuussa Škarek kutsuttiin takaisin Islandersin organisaatioon. Tammikuun 2021 harjoitusleirin päätteeksi seura lähetti hänet ensin varamiesten "taksiryhmäänsä", mutta jo samassa kuussa Škarek lähetettiin kuitenkin Bridgeport Sound Tigersin AHL-joukkueeseen.

### Maajoukkueura

Škarek pelasi alle 20-vuotiaiden MM-kilpailuissa vuosina 2017, 2018 ja 2019, joista viimeisimmässä turnauksessa hän jäi Jiří Pateran kanssa selkeiksi kakkosmaalivahdeiksi Lukáš Dostálille. Škarek pelasi turnauksessa kaikkiaan vain yhden erän.

Škarek pelasi myös alle 18-vuotiaiden MM-kilpailuissa vuonna 2017, jolloin hänet valittiin Ruotsia vastaan pelatun alkulohkon ottelun päätteeksi Tšekin ottelun parhaaksi pelaajaksi. Škarek pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän voitti kultaa. Škarek pelasi myös World U-17 Hockey Challengessa vuonna 2015. Yhteensä hän on pelannut 22 nuorten ja 36 poikien maaottelua.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2015–2016 | HC Dukla Jihlava | Tšekki I | 20 | 11 | 9 | 0 | 1215 | 46 | 2 | 2.26 | 93,1 | 4 | 4 | 0 | 247 | 8 | 1 | 1.94 | 94,1 |
| 2016–2017 | HC Dukla Jihlava | Tšekki I | 28 | 21 | 7 | 0 | 1665 | 59 | 1 | 2.11 | 92,5 | 5 | 3 | 2 | 304 | 10 | 1 | 1.96 | 91,6 |
|  | HC Sparta Praha | ČEL | 4 | 4 | 0 | 0 | 245 | 6 | 1 | 1.47 | 94,6 | – | – | – | – | – | – | – | – |
| 2017–2018 | HC Dukla Jihlava | ČEL | 21 | 9 | 12 | 0 | 1218 | 49 | 1 | 2.41 | 91,3 | – | – | – | – | – | – | – | – |
|  | HC Litoměřice | Tšekki I | 10 | 5 | 5 | 0 | 598 | 19 | 0 | 1.90 | 94,2 | – | – | – | – | – | – | – | – |
| 2018–2019 | Peliitat | Mestis | 7 | 1 | 4 | 2 | 426 | 20 | 0 | 2.86 | 89,6 | – | – | – | – | – | – | – | – |
|  | Pelicans | SM-liiga | 22 | 6 | 8 | 7 | 1312 | 54 | 1 | 2.45 | 90,6 | – | – | – | – | – | – | – | – |
| 2019–2020 | Bridgeport Sound Tigers | AHL | 16 | 3 | 10 | 1 | 863 | 47 | 1 | 3.27 | 88,8 | – | – | – | – | – | – | – | – |
|  | Worcester Railers | ECHL | 14 | 3 | 9 | 2 | 756 | 47 | 0 | 3.73 | 87,9 | – | – | – | – | – | – | – | – |
| 2020–2021 | Peliitat | Mestis | 4 | 0 | 3 | 1 | 243 | 18 | 0 | 4.44 | 83,3 | – | – | – | – | – | – | – | – |
|  | Bridgeport Sound Tigers | AHL |  |  |  |  |  |  |  |  |  |  |  |  |  |  |  |  |  |

### Maajoukkuetilastot

| Vuosi | Turnaus | O | V | H | MIN | PM | NP | PMK | TP% |
| --- | --- | --- | --- | --- | --- | --- | --- | --- | --- |
| 2017 | U18 | 4 | 1 | 3 | 170 | 15 | 0 | 5.29 | 85,3 |
| 2017 | JMM | 3 | 1 | 2 | 180 | 10 | 0 | 3.34 | 88,4 |
| 2018 | JMM | 5 | 3 | 2 | 162 | 14 | 0 | 5.19 | 84,4 |
| 2019 | JMM | 1 | 0 | 0 | 20 | 1 | 0 | 3.00 | 90,0 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Jakub Škarek**.
* Jakub Škarek The Internet Hockey Databasessa (englanniksi)
* Jakub Škarek Eurohockey-sivustolla (englanniksi)
* Jakub Škarek *Elite Prospects*. Everysport Media Group AB.  (englanniksi)

### Viitteet

1. 1 2  Lysý, Tomáš: Jakub Škarek má vyřízeny střídavé starty do pražské Sparty *hcdukla.cz*.  19.7.2016. HC Dukla Jihlava, s.r.o. Viitattu 20.5.2018. (tšekiksi)
2. 1 2  Tilastot *liiga.fi*. Jääkiekon SM-liiga Oy. Viitattu 12.4.2019.
3. 1 2 3 4 5 6 7  Jakub Škarek *Elite Prospects*. Everysport Media Group AB.  (englanniksi)
4. 1 2 3  Jakub Škarek Eurohockey-sivustolla (englanniksi)
5. ↑  Hedbávný, Marek: Jihlavu posílí Miroslav Svoboda. Havířov vyzkouší Dvořáčka *Hokej.cz*.  20.7.2016. BPA sport marketing a.s. ve spolupráci s eSports, s.r.o. Viitattu 20.5.2018. (tšekiksi)
6. ↑  Zetek, Tomáš: Škarek zazářil: Neskutečně jsem si to užil! *hcsparta.cz*.  15.11.2016. HC Sparta Praha a.s. Viitattu 20.5.2018. (tšekiksi)
7. ↑  Kališnické řady posiluje Jakub Škarek! *hclitomerice.cz*.  17.1.2018. HC Stadion Litoměřice, z. s. Viitattu 20.5.2018. (tšekiksi)
8. ↑  Pelicans hankki kaksi tšekkipelaajaa − haaviin jäi maalivahtilupaus Jakub Skarek *Jatkoaika.com*.  2.5.2018. Jatkoaika r.y. Viitattu 20.5.2018.
9. ↑  Arponen, Miika: Tšekkiläinen maalivahtilupaus Pelicansin haaviin - Hrachovina suositteli Suomea *ls24.fi*.  1.5.2018. Marva Media Oy. Viitattu 20.5.2018.
10. ↑  Skarek Agrees To Terms On Entry-level Contract *nhl.com/islanders*.  5.7.2018. New York Islanders. Viitattu 9.7.2018. (englanniksi)
11. ↑  Hurmerinta, Eero: Skarek lähteekin heti Pohjois-Amerikkaan − "Neuvottelut jo pitkällä paikkaajan suhteen" *Jatkoaika.com*.  13.8.2019. Jatkoaika r.y. Viitattu 14.8.2019.
12. ↑  Islanders Trim Roster To 52 *nhl.com/islanders*.  19.9.2019. New York Islanders. Viitattu 4.10.2019. (englanniksi)
13. ↑  Lahtinen, Miikka: NHL-seuralta tyly viesti: Liigassa pelannut huippulupaus lähtee farmin farmiin *suomikiekko.com*.  4.10.2019. Nordic Sport Media. Viitattu 4.10.2019.
14. ↑  ESS: Peliittojen maalinsuulle vahvistusta Pohjois-Amerikasta − Pelicansista tuttu Skarek Heinolaan *Jatkoaika.com*.  16.11.2020. Jatkoaika r.y. Viitattu 16.11.2020.
15. ↑  Huikuri, Samuli: Jakub Škarek Peliitoista Islandersin leirille, Nico Vuorijärvi Unkariin *Jatkoaika.com*.  21.12.2020. Jatkoaika r.y. Viitattu 22.12.2020.
16. ↑  Bridgeport Sound Tigers Twitterissä *twitter.com*.  24.1.2021. Bridgeport Sound Tigers. Viitattu 10.2.2021. (englanniksi)
17. ↑  Isles Day to Day: Koivula and Timashov Assigned to Bridgeport *nhl.com/islanders*.  10.2.2021. New York Islanders. Viitattu 10.2.2021. (englanniksi)
18. ↑  Nuutinen, Markus: Liigassa alkukaudella tehoja mättäneen hyökkääjäkolossin NHL-polku tukossa – heivattiin farmiin *suomikiekko.com*.  10.2.2021. Nordic Sport Media. Viitattu 10.2.2021.
19. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  23.4.2017. IIHF.  Arkistoitu 24.4.2017. Viitattu 20.5.2018. (englanniksi)